
KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI
2015 m. konkurencijos politikos ataskaita
I. Įvadas
Griežta ir veiksminga ES konkurencijos politika visada buvo Europos kūrimo pagrindas. Dabar, kai ekonomikos atgaivinimo palaikymas ir ekonomikos augimo skatinimas yra viena iš svarbiausių ES darbotvarkės dalių, konkurencijos politika tapo svarbesnė nei kada nors anksčiau.
Įgyvendinant konkurencijos politiką, rinkos tampa veiksmingos ir atviros. Europos vartotojams tai reiškia geresnius rinkos rezultatus, pavyzdžiui, mažesnes kainas, geresnės kokybės produktus ir paslaugas, didesnį pasirinkimą. Be to, sveika konkurencija sukuria bendrovėms sąžiningas verslo sąlygas ir leidžia pasiekti savo komercinius tikslus, o tai savo ruožtu skatina augimą, darbo vietų kūrimą ir gerovę. Kai bendrovės gali konkuruoti pagal savo nuopelnus, įmonėms ir namų ūkiams tampa prieinami įvairūs aukštos kokybės, naujoviški produktai ir paslaugos konkurencingomis kainomis. Išaugusi konkurencija taip pat skatina įmones investuoti ir didinti veiksmingumą. Taip padidėjęs veiksmingumas turi įtakos ir visai ekonomikai. Svarbiausias konkurencijos politikos tikslas – pagerinti rinkų veikimą ir taip suteikti naudos namų ūkiams ir įmonėms.
Savo kadencijos pradžioje Europos Komisijos Pirmininkas Jeanas-Claude’as Junckeris sakė, kad jo vadovaujama Komisija daugiausiai dėmesio skirs pagrindiniams Europos visuomenei ir ekonomikai iškilusiems uždaviniams. Konkurencijos politikai tenka svarbus vaidmuo sprendžiant tuos uždavinius. Darbu, kuris 2015 m. buvo nuveiktas konkurencijos srityje, buvo reikšmingai prisidėta prie įvairių svarbiausių Komisijos politikos prioritetų, konkrečiai, darbo vietų kūrimo, augimo ir investicijų, sujungtos skaitmeninės bendrosios rinkos, atsparios Europos energetikos sąjungos ir stipresnės bei teisingesnės vidaus rinkos kūrimo.
Komisija taip pat yra įsipareigojusi puoselėti konkurencijos kultūrą tiek ES, tiek ir už jos ribų – tai ji darys skatindama glaudesnį dialogą su valstybėmis narėmis[footnoteRef:1] ir kitomis ES institucijomis, taip pat vykdydama aktyvų tarptautinį bendradarbiavimą. [1:  Žr., pavyzdžiui, 2015 m. gegužės mėn. Konkurencijos politikos informacinį dokumentą „Improving competition in the Member States to boost growth“.] 

Pagrindiniai konkurencijos teisės aktų vykdymo užtikrinimo principai yra nešališkumo užtikrinimas, teisinės valstybės įgyvendinimas ir bendro Europos intereso paisymas. ES konkurencijos politika taip pat pagrįsta sąžiningumo, politinio nepriklausomumo, skaidrumo ir tinkamo proceso principais.
II. Konkurencijos politika skatina inovacijas ir investicijas visoje ES
Po neseniai įvykusios ekonomikos ir finansų krizės Europos ekonomika po truputį atsigauna. Siekdama sukurti tvirtą pagrindą tvariam augimui ir kokybiškų darbo vietų kūrimui, ES turi atkurti savo investicijų lygį, ypač – strateginėse mokslinių tyrimų, plėtros ir inovacijų srityse. Europos ateitis turėtų būti visų pirma grindžiama inovacijomis. Konkurencijos politika kuriama investicijas ir inovacijas skatinanti aplinka gali padėti tai pasiekti.
Konkurencinis spaudimas skatina bendroves investuoti, tapti veiksmingesnėms, kurti naujas technologijas ir geresnius produktus. Veiksmingesnė konkurencija skatina investicijas, nes rinkos išlieka atviros ir užtikrinama, kad bus imamasi veiksmų tuo atveju, jei rinkos lyderis piktnaudžiautų savo padėtimi trukdydamas savo konkurentams plėstis ir kurti inovacijas. Ekonometriniu modeliavimu parodyta, kad Komisijos sprendimai dėl kartelių ir susijungimų padeda pasiekti, kad investicijos po penkerių metų padidėtų 0,7 %[footnoteRef:2]. Be to, ES valstybės pagalbos taisyklėmis viešieji ištekliai nukreipiami į naujų investicijų telkimą, užtikrinant, kad viešojo sektoriaus finansavimas paskatins privačiojo sektoriaus investicijas, kurios priešingu atveju nebūtų įgyvendinamos. [2:  Dierx A., Ilzkovitz, F., Pataracchia, B., Ratto, M., Thum-Thysen, A.,Varga, J., „Distributional macroeconomic effects of EU competition policy – a general equilibrium analysis“, Competition Policy and Shared Prosperity (planuojama išleisti), Pasaulio bankas.] 

Siekiant paskatinti investicijas 2014 m. lapkričio mėn. buvo paskelbtas Investicijų planas Europai[footnoteRef:3] . Pagrindinis plano elementas – Europos strateginių investicijų fondas[footnoteRef:4] (ESIF), kuris pradėjo veikti 2015 m. pabaigoje. Padedant Europos investicijų bankui (EIB), ESIF teikia finansavimą su ES biudžeto garantija ir taip suteikia galimybių vykdyti strategines investicijas, kurių rinkos subjektai nesugebėtų finansuoti savarankiškai. [3:  Žr. http://ec.europa.eu/priorities/jobs-growth-investment/plan/index_en.htm. ]  [4:  Žr. http://ec.europa.eu/priorities/jobs-growth-investment/plan/efsi/index_en.htm. ] 

ESIF remiamas EIB projektų finansavimas nepatenka į valstybės pagalbos taisyklių taikymo sritį. Tačiau projektams taip pat gali būti teikiama valstybių narių (taip pat Europos struktūrinių ir investicijų fondų) finansinė parama (bendras finansavimas), kuriai taikomos valstybės pagalbos taisyklės. Šį finansavimą turi patvirtinti Komisija, išskyrus atvejus, kai finansavimas suteikiamas rinkos sąlygomis. Komisija, siekdama suteikti paramą ESIF, valstybės narės bendrą finansavimą vertina pirmumo tvarka. Valstybės pagalbos taisyklės yra neatsiejamos nuo Investicijų plano tikslo spręsti rinkos nepakankamumo problemas ir telkti privačiojo sektoriaus investicijas. Vykdant valstybės pagalbos kontrolę užtikrinama, kad viešojo sektoriaus investiciniais projektais būtų tenkinami realūs poreikiai, kontroliuojamos sąnaudos ir užtikrinama, kad viešojo sektoriaus lėšos tikrai reikalingos pradėti įgyvendinti projektus.
Peržiūrėtos valstybės pagalbos taisyklės, kuriomis siekiama skatinti augimą didinančias pagalbos priemones
Valstybės pagalbos taisyklės buvo nuodugniai peržiūrėtos vykdant valstybės pagalbos modernizavimo (VPM) iniciatyvą[footnoteRef:5]. Šia iniciatyva padedama valstybėms narėms tiksliau nukreipti pagalbos priemones ekonomikos augimo, darbo vietų kūrimo ir socialinės sanglaudos link. Vykdydama VPM iniciatyvą, Komisija stiprina savo partnerystę su valstybėmis narėmis naujų taisyklių įgyvendinimo srityje, nes dabar valstybėms narėms tenka didesnė atsakomybė suteikti pagalbą be išankstinio pranešimo Komisijai. [5:  Žr. http://ec.europa.eu/competition/state_aid/modernisation/index_en.html. ] 

Šia sustiprinta partneryste siekiama užtikrinti, kad didesnis valstybių narių lankstumas teikiant pagalbą būtų derinamas su geresniu bendradarbiavimu, kruopščia nacionaline kontrole ir didesniu skaidrumu. Komisija rems strategines investicijas kartu su valstybėmis narėmis ieškodama, kaip kurti augimą didinančias pagalbos priemones, kuriomis būtų skatinama tvirta, integruota ir dinamiška bendroji rinka.
Nauja valstybės pagalbos sistema užtikrins, kad viešojo sektoriaus finansavimas padėtų telkti privačiojo sektoriaus investicijas siekiant prisidėti prie svarbių bendro intereso tikslų neiškraipant konkurencijos. Šiuo atžvilgiu be taisyklių, kurios buvo įtrauktos į 2014 m. priimtą išplėstą Bendrąjį bendrosios išimties reglamentą (BBIR)[footnoteRef:6], siekiant skatinti inovacijas ir investicijas visoje ES ypač svarbios yra trys sritys. Mokslinių tyrimų, technologijų plėtros ir inovacijų (MTTPI) sistema[footnoteRef:7] palengvina pagalbos priemonių teikimą moksliniams tyrimams, technologijų plėtrai ir inovacijų veiklai, siekiant papildyti privačiojo sektoriaus finansavimą. Rizikos finansų valstybės pagalbos gairės[footnoteRef:8] leidžia greičiau ir ne taip griežtai skirstyti rizikos finansų pagalbą novatoriškoms ir augimo siekiančioms mažosioms ir vidutinėms įmonėms (MVĮ), taip pat vidutinės kapitalizacijos įmonėms. Plačiajuosčio ryšio gairės[footnoteRef:9] padeda valstybėms narėms spręsti finansavimo trūkumo ir rinkos nepakankamumo klausimus, kai jie yra susiję su tinkamo plačiajuosčio ryšio aprėpties sukūrimu, visų pirma, kaimo vietovėse. [6:  2014 m. birželio 17 d. Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius, OL L 187, 2014 6 26, žr. http://eur-lex.europa.eu/legal-content/LT/TXT/HTML/?uri=CELEX:32014R0651&from=LT ]  [7:  Komisijos komunikatas „Valstybės pagalbos moksliniams tyrimams, technologinei plėtrai ir inovacijoms sistema“ (OL C 198, 2014 6 27, p. 1), žr. http://eur-lex.europa.eu/legal-content/LT/TXT/HTML/?uri=CELEX:52014XC0627(01)&from=EN
OL.C_.2014.198.01.0001.01.ENG]  [8:  Komisijos komunikatas dėl valstybės pagalbos rizikos finansų investicijoms skatinti gairių, OL C 19, 2014 1 22, žr. http://eur-lex.europa.eu/legal-content/LT/TXT/HTML/?uri=CELEX:52014XC0122(04)&from=EN.]  [9:  Komisijos komunikatas „ Valstybės pagalbos taisyklių taikymo plačiajuosčio ryšio tinklų sparčiam diegimui ES gairės“, OL 2013 C 25, 2013 1 26, žr. http://eur-lex.europa.eu/ 
LexUriServ/LexUriServ.do?uri=OJ:C:2013:025:0001:0026:lt:PDF.] 

Pagalbos priemonės, kuriomis sudaromos sąlygos novatoriškiems moksliniams tyrimams
Valstybės pagalbos taisyklės padeda skatinti ir skleisti inovacijas Europos Sąjungoje: šių taisyklių pagrindu remiami pažangiausi projektai pažangiausiose technologijų srityse.
Pavyzdžiui, balandžio mėn. Komisija įvertino 50 mln. GBP (apie 71 mln. EUR) dotaciją, kurią JK valdžios institucijos ketino suteikti SABRE erdvėlaivio varikliui sukurti, ir nustatė, kad ši dotacija atitinka ES valstybės pagalbos taisykles. SABRE yra JK bendrovės „Reaction Engines Limited“ įgyvendinamas mokslinių tyrimų ir plėtros projektas, kuriuo siekiama sukurti variklį, kuris leistų reikšmingai sumažinti palydovų paleidimo į žemąją Žemės orbitą sąnaudas. Komisija įvertino šį projektą pagal savo MTTPI valstybės pagalbos sistemą ir padarė išvadą, kad iš privataus kapitalo šaltinių gauto finansavimo nepakaks projektui užbaigti. Moksliniai tyrimai šioje srityje galėtų padėti pasiekti didelę technologinę pažangą, kuri suteiktų naudos vartotojams, naudojantiems žemojoje Žemės orbitoje esančių palydovų pagrindu veikiančius produktus ir paslaugas, pavyzdžiui, judrųjį ryšį.
III.  Naudojimasis skaitmeninės bendrosios rinkos teikiamomis galimybėmis
Siekis paversti skaitmeninę bendrąją rinką realybe buvo Komisijos prioritetas nuo jos kadencijos pradžios. Skaitmeninės ekonomikos plėtra ne tik keičia mūsų pasaulį ir gyvenimo būdą, bet ir yra vienas iš pagrindinių ekonomikos augimo veiksnių. Klestinti skaitmeninė bendroji rinka skatintų inovacijas, naujų darbo vietų kūrimą ir suteiktų naujų galimybių Europos pradedančiosioms įmonėms bei mažosioms ir vidutinėms įmonėms (MVĮ) patekti į daugiau nei 500 mln. vartotojų turinčią rinką. Komisija paskaičiavo, kad panaikinus reguliavimo kliūtis ir sujungus 28 nacionalines rinkas į vieną bendrą rinką sukurta ES bendroji skaitmeninė rinka papildytų mūsų ekonomiką 415 mlrd. EUR per metus ir sukurtų šimtus tūkstančių naujų darbo vietų[footnoteRef:10]. [10:  Žr. http://ec.europa.eu/priorities/digital-single-market_en. ] 

2015 m. gegužės mėn. Komisija priėmė Bendrosios skaitmeninės rinkos strategiją[footnoteRef:11]. Strategija apima 16 tikslinių veiksmų rinkinį, pagrįstą trimis ramsčiais: 1) vartotojams ir verslui visoje Europoje prieinamesnės skaitmeninės prekės ir paslaugos; 2) tinkamų vienodų sąlygų skaitmeniniams tinklams ir novatoriškoms paslaugoms suklestėti sudarymas; 3) maksimalus skaitmeninės ekonomikos augimo galimybių panaudojimas. [11:  2015 m. gegužės 6 d. Komisijos komunikatas Europos Parlamentui, Tarybai, Europos Ekonomikos ir socialinių reikalų komitetui ir Regionų komitetui „Europos bendrosios skaitmeninės rinkos strategija“, COM(2015) 192 final, žr. http://eur-lex.europa.eu/legal-content/LT/TXT/HTML/?uri=CELEX:52015DC0192&from=EN.] 

Skaitmeninės rinkos taip pat yra pagrindinis konkurencijos politikos prioritetas. Atviros ir sąžiningos skaitmeninės rinkos paskatins inovacijas ir suteiks naudos vartotojams ir verslui. Bendroji skaitmeninė rinka turėtų būti ta vieta, kurioje visi dalyviai (dideli ir maži) galėtų kurti novatoriškus produktus ir konkuruoti savo privalumais. Be to, įgyvendinant konkurencijos politiką, šalinamos esamos interneto kliūtys, kurios riboja interneto bendrovių ir pradedančiųjų įmonių investicijų perspektyvas ir neleidžia įmonėms, piliečiams ir vyriausybėms visapusiškai pasinaudoti skaitmeninėmis priemonėmis.
Neiškreiptos konkurencijos internete užtikrinimas: kova su interneto ir inovacijų kliūtimis
Dėl greitų skaitmeninės ekonomikos pokyčių politikos formuotojams kyla keletas uždavinių, tačiau poreikio peržiūrėti konkurencijos teisės aktus ir priemones nėra: konkurencijos politikos priemonės greitai pritaikomos atsižvelgiant į specifines skaitmeninių rinkų savybes[footnoteRef:12]. [12:  Žr. naujausią Europos Parlamento tyrimą: http://www.europarl.europa.eu/RegData/etudes/STUD/2015/542235/IPOL_STU%282015%29542235_EN.pdf ] 

Elektroninės prekybos sektoriaus tyrimas: rinkos žinių gerinimas siekiant pašalinti tarpvalstybines kliūtis
2015 m. gegužės mėn. Komisija pradėjo antimonopolinį ES elektroninės prekybos sektoriaus tyrimą. 2014 m. maždaug pusė visų ES vartotojų pirko internetu, bet tik 15 % jų pirko internetu iš pardavėjų, įsisteigusių kitoje ES valstybėje narėje. Tai rodo, kad ES vis dar yra didelių tarpvalstybinės elektroninės prekybos kliūčių. Atliekant sektoriaus tyrimą, daugiausia dėmesio bus skiriama, visų pirma, bendrovių galimai daromoms kliūtims tarpvalstybinei elektroninei prekybai dažniausiai internete parduodamomis prekėmis ir paslaugomis, pavyzdžiui, elektronikos prekėmis, drabužiais ir avalyne, taip pat skaitmeniniu turiniu.
Į sektoriaus tyrimą bus atsižvelgta Komisijai ir ES nacionalinėms konkurencijos institucijoms taikomose kovos su internetinės prekybos apribojimu priemonėse. Atliekant sektoriaus tyrimą gautos žinios padės geriau užtikrinti konkurencijos teisės aktų laikymąsi elektroninės prekybos sektoriuje.
Vienas iš pagrindinių konkurencijos teisės aktų laikymosi užtikrinimo tikslų yra skatinti visus pramonės sektoriaus dalyvius diegti inovacijas, nesvarbu, ar jie būtų pradedančios, ar dominuojančią rinkos dalį užimančios įmonės. Tikslas – užtikrinti Europos vartotojams kuo platesnį novatoriškų produktų pasirinkimą. Pavyzdžiui, Komisija atlieka antimonopolinį tyrimą internetinės paieškos rinkoje dėl įmonės „Google“ taikomos praktikos.
Balandžio mėn. Komisija nusiuntė „Google“ prieštaravimo pareiškimą, teigdama, kad bendrovė piktnaudžiavo savo dominuojančia padėtimi Europos ekonominės erdvės internetinės paieškos paslaugų rinkoje, nes savo bendrosios paieškos rezultatų puslapiuose ji sistemingai teikia pirmenybę savo pačios kainų palyginimo priemonei[footnoteRef:13]. Komisija yra susirūpinusi dėl to, kad vartotojų gaunami paieškos rezultatai ne visada yra ne visada geriausiai atitinka jų paiešką. Komisija padarė preliminarią išvadą, kad „Google“ elgesys pažeidžia ES antimonopolines taisykles, nes jis slopina konkurenciją ir todėl kenkia vartotojams. [13:  Byla AT.39740 „Google search“, žr. 2015 m. balandžio 15 d. dokumentą IP/15/4780, paskelbtą http://europa.eu/rapid/press-release_IP-15-4780_en.htm.] 

Komisija jau anksčiau nurodė keturias problemas, kylančias dėl „Google“ elgesio, ir pirmiau minėtas prieštaravimo pareiškimas yra susijęs su pirmąja iš nurodytųjų problemų (kainų palyginimas). Komisija taip pat aktyviai tiria įmonės „Google“ elgesį, susijusį su kitomis trimis problemomis: konkurentų interneto turinio kopijavimu, išimtinėmis reklamos sąlygomis ir reklamuotojams nustatytais nederamais apribojimais. Prieštaravimo pareiškimas dėl kainų palyginimo neturi jokio poveikio Komisijos atliekamo kitų trijų problemų tyrimo rezultatui.
Kitas skaitmeniniame sektoriuje atliekamas tyrimas yra susijęs su įmone „Amazon“. Birželio mėn. Komisija pradėjo oficialų antimonopolinį tyrimą dėl kai kurių „Amazon“ verslo metodų, susijusių su e. knygų platinimu[footnoteRef:14]. Visų pirma, atliekant tyrimą daugiausia dėmesio skirta sąlygoms, kurios, panašu, apsaugo „Amazon“ nuo kitų e. knygų platintojų konkurencijos, pavyzdžiui, nuostatoms, kuriomis suteikiama teisė būti informuotai apie jos konkurentams siūlomas palankesnes arba alternatyvias sąlygas, ir (arba) teisė naudotis bent jau tokiomis pat, kaip ir jos konkurentams pasiūlytomis sąlygomis. [14:  Byla AT.40153 Didžiausio palankumo statuso suteikimo e. knygoms sąlygos ir susiję klausimai, žr. 2015 m. birželio 11 d. dokumentą IP/15/5166, paskelbtą http://europa.eu/rapid/press-release_IP-15-5166_en.htm. ] 

Komisija yra susirūpinusi dėl to, kad šios nuostatos gali sutrikdyti vienodas sąlygas ir galbūt sumažinti konkurenciją rinkoje vartotojų nenaudai, nes kitiems e. knygų platintojams kuriant naujus ir novatoriškus produktus ir paslaugas būtų sunkiau konkuruoti su „Amazon“. Toks elgesys (jei jo buvimas bus patvirtintas) pažeistų ES antimonopolines taisykles, draudžiančias piktnaudžiavimą dominuojančia padėtimi rinkoje ir konkurenciją ribojančius veiksmus. Komisijos tikslas – užtikrinti sveiką vidaus platformų konkurenciją ir užtikrinti, kad rinkos dalyviai nepiktnaudžiautų savo padėtimi siekdami tokių sutarties sąlygų, kurios taptų kliūtimi rinkos inovacijoms.
Platesnės prieigos prie žiniasklaidos priemonių ES piliečiams skatinimas
Griežtas ir greitas konkurencijos teisės aktų laikymosi užtikrinimas yra pagrindinė priemonė siekiant veiksmingai spręsti naujuose ir greitai augančiuose skaitmeninės ekonomikos sektoriuose kylančias problemas. Tačiau nemažiau svarbu Europos piliečiams užtikrinti aktyvią konkurenciją labiau tradicinėse rinkose, kaip antai transliuojamų televizijos programų rinkoje. Komisija siekia užtikrinti, kad vartotojai galėtų pasirinkti TV platintojus, konkuruojančius sąžiningomis ir vienodomis sąlygomis[footnoteRef:15].  [15:  Žr. bylą M.7194 Liberty Global / Corelio / W&W / De Vijver Media, 2015 m. vasario 24 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=2_M_7194, ir bylą M.7499 Altice / PT Portugal, 2015 m. balandžio 20 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=2_M_7499 .] 

Inovacijų paskatų žiniasklaidos sektoriuje apsauga
2015 m. vasario mėn. Komisija, remdamasi ES susijungimų reglamentu, leido bendrovei „Liberty Global“ įsigyti dalį Belgijos žiniasklaidos bendrovės „De Vijver Media NV“ (toliau – „De Vijver“), jeigu bus laikomasi tam tikrų įsipareigojimų. Komisijos sprendimas buvo pagrįstas išsamiu tyrimu.
Komisija išreiškė susirūpinimą, kad po sandorio sudarymo „De Vijver“ atsisakys suteikti savo kanalų licencijas TV platintojams, kurie konkuruoja su „Liberty Global“ kontroliuojama kabelinės televizijos bendrove „Telenet“. Šiam susirūpinimui pašalinti nustatyti įpareigojimai įmonei „De Vijver“, kuriais ji įpareigojama TV platintojams Belgijoje suteikti „Vier“, „Vijf“ ir kitų panašių kanalų, kuriuos ji gali pradėti transliuoti, licencijas sąžiningomis, pagrįstomis ir nediskriminacinėmis sąlygomis. Jei „De Vijver“ nebūtų prisiėmusi šių įsipareigojimų, po sandorio sumažėtų konkurencija TV platinimo rinkoje ir galiausiai išaugtų kainos, o vartotojai gautų mažiau novatoriškų produktų.
Be to, Komisija balandžio mėn. pritarė siūlomam įsigijimui: daugiašalei kabelinių paslaugų ir telekomunikacijų bendrovei „Altice“ leista įsigyti Portugalijos telekomunikacijų operatorių „PT Portugal“. Sprendimas priimtas su sąlyga, kad„Altice“ įvykdys įsipareigojimą parduoti dvi savo patronuojamąsias bendroves Portugalijoje.
„PT Portugal“ – telekomunikacijų ir multimedijos paslaugų operatorius, kurio veikla apima visus Portugalijos telekomunikacijų sektoriaus segmentus. Komisija išreiškė susirūpinimą, kad po susijungimo pirmiau praneštomis sąlygomis galėtų sumažėti konkurencija keliose Portugalijos telekomunikacijų rinkose. Bendrovėms susijungus, iš šių rinkų būtų pašalintas stiprus konkurentas ir dėl to kainos galėtų išaugti, o Portugalijos vartotojams susijungimas reikštų mažesnę konkurenciją. Siekdama pašalinti šį susirūpinimą, „Altice“ pasiūlė pašalinti „Altice“ ir „PT Portugal“ veiklos sričių persidengimą įsipareigodama parduoti jai priklausančias Portugalijos įmones „Cabovisão“ ir „ONI“. Vertindama siūlomą sandorį, Komisija glaudžiai bendradarbiavo su Portugalijos konkurencijos institucija.
Kitas antimonopolinis tyrimas yra susijęs su tarpvalstybiniu mastu teikiamomis mokamomis televizijos paslaugomis Jungtinėje Karalystėje ir Airijoje. Liepos mėn. Komisija išsiuntė prieštaravimo pareiškimą bendrovei „Sky UK“ ir šešioms pagrindinėms JAV kino studijoms: „Disney“, „NBC Universal“, „Paramount Pictures“, „Sony“, „Twentieth Century Fox“ ir „Warner Bros“[footnoteRef:16]. Komisijos tyrimu, kuris buvo pradėtas 2014 m. sausio mėn., nustatyti licencijavimo sutarčių, sudarytų tarp šešių kino studijų ir „Sky UK“, straipsniai, kuriuose reikalaujama, kad „Sky UK“ užblokuotų prieigą prie filmų per jos internetinę mokamų TV paslaugų svetainę arba per jos palydovines mokamas TV paslaugas vartotojams, esantiems už bendrovės licencija nustatytos teritorijos ribų (JK ir Airijos). Tam tikruose susitarimuose taip pat yra straipsniai, kuriuose reikalaujama, kad kino studijos užtikrintų, jog jų su transliuotojais (išskyrus „Sky UK“) sudarytose licencijavimo sutartyse būtų draudžiama padaryti mokamas TV paslaugas prieinamas Jungtinėje Karalystėje ir Airijoje. [16:  Byla AT.40153 Tarpvalstybinė prieiga prie mokamos televizijos turinio, žr. 2015 m. liepos 23 d. dokumentą IP/15/5432, paskelbtą http://europa.eu/rapid/press-release_IP-15-5432_en.htm.] 

Dėl tokios padėties nukenčia Europos vartotojai, kurie nori žiūrėti savo nuožiūra pasirenkamus mokamus TV kanalus nepriklausomai nuo to, kur ES jie gyvena ar keliauja. Komisija laikosi preliminarios nuomonės, kad, nesant įtikinamo pagrindimo, tokie sutarčių straipsniai būtų laikomi ES taisyklių, kuriomis draudžiami antikonkurenciniai susitarimai, pažeidimu.
Judriojo ryšio įrenginių novatoriškų rinkų tobulinimas
Judriojo ryšio įrenginiai, pavyzdžiui, išmanieji telefonai ir planšetiniai kompiuteriai, dabar yra neatsiejama daugumos Europos piliečių kasdienio gyvenimo dalis. 2015 m. buvo reikšmingi metai Europos judriojo ryšio vartotojams: Europos Parlamentas ir Taryba priėmė Reglamentą (ES) Nr. 2015/2120[footnoteRef:17], kuriuo nuo 2017 m. birželio 15 d. bus panaikinti tarptinklinio ryšio mokesčiai Europos Sąjungoje. Antimonopolinių teisės aktų vykdymo užtikrinimo ir pačių antimonopolinių teisės aktų tikslas – apsaugoti konkurenciją judriojo ryšio įrenginių srityje, siekiant užtikrinti nuolatines inovacijas, kurios teiktų naudą Europos vartotojams. [17:  2015 m. lapkričio 25 d. Europos Parlamento ir Tarybos reglamentas (ES) 2015/2120, kuriuo nustatomos priemonės, susijusios su atvira interneto prieiga, ir kuriuo iš dalies keičiami Direktyva 2002/22/EB dėl universaliųjų paslaugų ir paslaugų gavėjų teisių, susijusių su elektroninių ryšių tinklais ir paslaugomis, ir Reglamentas (ES) Nr. 531/2012 dėl tarptinklinio ryšio per viešuosius judriojo ryšio tinklus Sąjungoje, OL L 310, 2015 11 26, p. 1–18, paskelbtas http://eur-lex.europa.eu/legal-content/LT/TXT/?uri=CELEX%3A32015R2120. ] 

Po to, kai gruodžio mėn. buvo pradėti du atskiri antimonopoliniai tyrimai, Komisija nusiuntė du prieštaravimo pareiškimus įmonei „Qualcomm“, kuri yra didžiausia pasaulyje plataus vartojimo elektroniniuose prietaisuose naudojamų dažnių juostų mikroschemų tiekėja. Dažnių juostų mikroschemos atlieka ryšio palaikymo funkcijas išmaniuosiuose telefonuose, planšetiniuose kompiuteriuose ir kituose judriojo plačiajuosčio ryšio įrenginiuose. Jos naudojamos balso ir duomenų perdavimui.
Komisija laikosi preliminarios nuomonės, kad bendrovė piktnaudžiavo savo dominuojančia padėtimi judriojo plačiajuosčio ryšio technologijos 3G (UMTS) ir 4G (LTE plačiajuosčio ryšio) mikroschemų pasaulinėse rinkose, pažeisdama ES antimonopolines taisykles[footnoteRef:18]. Pirmajame tyrime nagrinėjama, ar „Qualcomm“ piktnaudžiavo savo dominuojančia padėtimi rinkoje siūlydama finansines paskatas didžiausiai išmaniųjų telefonų ir planšetinių kompiuterių gamintojai su sąlyga, kad ši bendrovė savo išmaniuosiuose telefonuose ir planšetiniuose kompiuteriuose naudos tik „Qualcomm“ dažnių juostų mikroschemas. Toks elgesys galėjo sumažinti gamintojo paskatas įsigyti mikroschemas iš „Qualcomm“ konkurentų ir pakenkti konkurencijai bei inovacijoms UMTS ir LTE dažnių juostų mikroschemų rinkose. Antrajame tyrime nagrinėjama, ar „Qualcomm“ taikė agresyvią kainodarą, nustatydama žemesnes už sąnaudas kainas, kad pašalintų konkurenciją rinkoje. [18:  Bylos AT.40220 Qualcomm (mokėjimai už išimtines teises) ir AT.39711 Qualcomm (agresyvi kainodara), žr. 2015 m. gruodžio 8 d. dokumentą IP/15/6271, paskelbtą http://europa.eu/rapid/press-release_IP-15-6271_en.htm.  ] 

Prietaisų tiekimo rinka yra tik vienas aspektas, kitas – reikalavimas, kad išmaniuosiuose telefonuose ir planšetiniuose kompiuteriuose naudojama programinė įranga turi konkuruoti rinkoje neiškreiptomis sąlygomis. Judriojo ryšio programos ir paslaugos, įdiegtos į išmaniuosius telefonus, planšetinius kompiuterius ir kitus judriojo ryšio įrenginius yra pagrįstos įrenginio operacine sistema. Google Android tapo pagrindine išmaniųjų judriojo ryšio įrenginių operacine sistema Europos ekonominėje erdvėje, nes „Android“ dabar yra naudojama didžiojoje dalyje Europos judriojo ryšio įrenginių.
Balandžio mėn. Komisija pradėjo oficialią procedūrą prieš „Google“, siekdama ištirti, ar bendrovės elgesys, susijęs su „Android“, galėjo pažeisti ES antimonopolines taisykles[footnoteRef:19]. „Android“ yra atvirojo kodo judriojo ryšio operacinė sistema, kurios pagrindinis kūrėjas yra „Google“. Iš esmės bet kas galėtų laisvai naudoti ir toliau plėtoti „Android“. Tačiau dauguma išmaniųjų telefonų ir planšetinių kompiuterių gamintojų naudoja operacinę sistemą „Android“ kartu su įvairiomis nuosavybinėmis „Google“ prietaikomis ir paslaugomis, todėl turi sudaryti tam tikrus susitarimus su „Google“. [19:  Byla AT.40099 Google Android, žr. 2015 m. balandžio 15 d. MEMO/15/4782, paskelbtą http://europa.eu/rapid/press-release_MEMO-15-4782_en.htm.] 

Komisija vertina, ar „Google“, sudarydama antikonkurencinius susitarimus ir (arba) piktnaudžiaudama galima dominuojančia padėtimi, neteisėtai netrukdė kurti ir tiekti į rinką konkurentų judriojo ryšio operacinių sistemų, judriojo ryšio programų ir paslaugų Europos ekonominėje erdvėje. Šis tyrimas skiriasi nuo Komisijos tyrimo dėl įmonės „Google“ elgesio, susijusio su internetinėmis paieškomis, ir yra vykdomas atskirai nuo pastarojo.
Veiksminga susijungimų kontrolė siekiant užtikrinti investicijas į telekomunikacijų sektorių
Veiksminga konkurencija telekomunikacijų sektoriuje yra pagrindinė investicijų varomoji jėga, duodanti vartotojams ir verslui palankesnių rinkos rezultatų. Konkurencija yra pagrindinė varomoji jėga, kuri pritrauks investicijų europiečiams reikalingų sparčiojo plačiajuosčio ryšio tinklams plėsti. Vartotojams investicijos savaime naudos nesuteikia – ją suteikia investicijų poveikis konkurencijos parametrams, kaip antai pasirinkimui, kokybei ir kainai.
Konkurencijos teisės aktų vykdymo užtikrinimas ne tik padeda išlaikyti telekomunikacijų rinką atvirą ir konkurencingą, bet ir išlieka pagrindine priemone siekiant įveikti ES rinkos susiskaidymą[footnoteRef:20]. Įgyvendinant konkurencijos politiką taip pat prisidedama prie telekomunikacijų reguliavimo sistemos peržiūros, kuri yra viena iš pagrindinių priemonių pagal bendrosios skaitmeninės rinkos strategiją. [20:  Žr., pavyzdžiui, 2014 m. spalio 15 d. sprendimą „Slovak Telecom“ (byla AT.39523), paskelbtą http://ec.europa.eu/competition/elojade/isef/case_details.cfm?proc_code=1_39523. .] 

Be to, šioje srityje labai svarbus vaidmuo tenka susijungimo kontrolei, nes ją vykdant įvertinama, ar siūlomas susijungimas galėtų pritraukti daugiau vartotojams naudos suteikiančių (pavyzdžiui, skirtų tinklo apimčiai didinti) investicijų.
Gegužės mėn. Komisija, remdamasi ES susijungimų reglamentu, patvirtino pasiūlymą dėl Prancūzijos įmonės „Orange SA“ vykdomo JK registruotos, bet veiklą daugiausiai Ispanijoje vykdančios konkuruojančios telekomunikacijų bendrovės „Jazztel“ įsigijimo[footnoteRef:21]. Patvirtinimas suteiktas su sąlyga, kad „Orange“ visapusiškai įgyvendins kelis įsipareigojimus, kuriais bus po perėmimo užtikrinta veiksminga konkurencija fiksuotosios prieigos prie interneto paslaugų rinkoje. [21:  Byla M.7421 Orange / Jazztel, 2015 m. gegužės 19 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=2_M_7421. .] 

Komisija buvo susirūpinusi, kad įvykus perėmimui pirmiau praneštomis sąlygomis galėtų išaugti fiksuotosios prieigos prie interneto paslaugų kainos klientams Ispanijoje. Siekdama spręsti šias problemas, bendrovė „Orange“ pateikė įsipareigojimus, kuriais užtikrino, kad į mažmeninę rinką gali ateiti naujas fiksuotosios prieigos prie interneto paslaugų dalyvis ir konkuruoti taip pat aktyviai, kaip „Orange“ ir „Jazztel“. Šiais įsipareigojimais pašalinamas pirminis Komisijos susirūpinimas.
Komisija taip pat pradėjo du išsamius susijungusių telekomunikacijų sektoriaus bendrovių tyrimus. Pirmiausia ji nagrinėja pasiūlymą, pagal kurį bendrovė „Hutchison“[footnoteRef:22] įsigytų bendrovę„Telefónica UK“, siekdama įvertinti, ar sandoris nepakenktų konkurencijai. Komisija yra susirūpinusi, kad dėl sandorio galėtų padidėti kainos, sumažėti pasirinkimas ir inovacijos Jungtinės Karalystės judriojo telefono ryšio paslaugų sektoriaus klientams. Komisija taip pat atliko išsamų tyrimą dėl bendrovės „Liberty Global“[footnoteRef:23] vykdomo bendrovės „BASE Belgium“ perėmimo, siekdama įsitikinti, kad klientai Belgijoje įvykus siūlomam sandoriui nepatirs neigiamo poveikio dėl išaugusių kainų ir sumažėjusio pasirinkimo. [22:  Byla M.7612 Hutchison 3G UK / Telefónica UK, paskelbta http://ec.europa.eu/competition/elojade/isef/case_details.cfm?proc_code=2_M_7612.]  [23:  Byla M.7637 Liberty Global / BASE Belgium, paskelbta http://ec.europa.eu/competition/elojade/isef/case_details.cfm?proc_code=2_M_7637.] 

Be to, Komisija išnagrinėjo siūlomą Danijos įmonių „Telenor“ ir „TeliaSonera“ susijungimą[footnoteRef:24]. Komisija buvo susirūpinusi, kad dėl koncentracijos susikurtų didžiausias Danijoje judriojo ryšio operatorius ir dėl to susidarytų labai koncentruota rinkos struktūra, kuri nulemtų didesnes kainas klientams ir sumažėjusias investavimo paskatas. 2015 m. rugsėjo mėn., po to, kai pateikė du taisomųjų priemonių rinkinius, kurių, panašu, nepakako konkurencijos problemoms pašalinti, šalys atsisakė sandorio. [24:  Byla M.7419 TeliaSonera / Telenor / JV, paskelbta http://ec.europa.eu/competition/elojade/isef/case_details.cfm?proc_code=2_M_7419. .] 

IV. Integruotos ir klimatui nekenkiančios Europos energetikos sąjungos kūrimas
Energetikos sąjungos sukūrimas yra svarbus žingsnis integruotuos, sąveikios ir atsparios energetikos rinkos, kuri būtų naudinga vartotojams, įmonėms ir aplinkai, link. Įmonėms ir namų ūkiams, kurie yra energetikos sąjungos pagrindiniai dalyviai, turėtų būti suteikta galimybė mokėti prieinamas ir konkurencingas kainas. Tuo pačiu ES energetikos politika yra pagrįsta trimis ramsčiais: tvarumo, konkurencingumo ir tiekimo saugumo. Siekiant sukurti tvirtą energetikos sąjungą, kuri įgyvendintų plataus užmojo klimato politiką, Europos energetikos sistemą reikės pertvarkyti iš esmės. 2015 m. Komisija pradėjo įgyvendinti šį svarbų prioritetą.
2015 m. vasario 25 d. Komisija paskelbė Atsparios energetikos sąjungos ir perspektyvios klimato kaitos politikos pagrindų strategiją[footnoteRef:25]. Pagrindų strategijos penkiose glaudžiai susijusiose ir viena kitą papildančiose dimensijose (energijos tiekimo saugumo, solidarumo ir pasitikėjimo, visiškai integruotos Europos energijos rinkos, energijos vartojimo efektyvumo, kaip energijos poreikio mažinimo priemonės, ekonomikos priklausomybės nuo iškastinio kuro mažinimo ir mokslinių tyrimų, inovacijų ir konkurencingumo) nurodyti energetikos sąjungos tikslai ir veiksmai, kurių imsis Komisija, siekdama įgyvendinti tuos tikslus. [25:  2015 m. vasario 25 d. Komisijos komunikatas Europos Parlamentui, Tarybai, Europos ekonomikos ir socialinių reikalų komitetui, Regionų komitetui ir Europos investicijų bankui „Atsparios energetikos sąjungos ir perspektyvios klimato kaitos politikos pagrindų strategija“, COM (2015) 080 final, paskelbtas http://eur-lex.europa.eu/legal-content/LT/TXT/?uri=COM%3A2015 % 3a80 %3afin. .] 

ES turi atsisakyti iškastiniu kuru pagrįstos ekonomikos, kuri yra susijusi su senomis technologijomis ir nebeveiksmingomis verslo modeliais. Turi būti panaikinta dabartinė suskaidyta sistema, kuriai būdinga nekoordinuojama nacionalinė politika, rinkos kliūtys ir energijos tiekimo požiūriu izoliuotos teritorijos. Taip pat labai svarbu suteikti didesnius įgaliojimus vartotojams – tuo tikslu jiems turi būti suteikta informacija ir teisė rinktis.
Energijos rinkų integravimas yra vienas pagrindinių energetikos sąjungos tikslų. Jei Europos Sąjungoje nebūtų dujų ir elektros energijos paskirstymo kliūčių, tai suteiktų daugiau ekonominio tvarumo, būtų labiau tausojama aplinka ir didinama socialinė įtrauktis.
Antimonopolinių teisės aktų vykdymo užtikrinimas, kad elektros energija taptų saugesnė, įperkamesnė ir tvaresnė
Skatinant rinkos integravimą į energijos sąjungą labai svarbus vaidmuo tenka antimonopolinių teisės aktų vykdymo užtikrinimui: taip šalinami dominuojančių rinkos dalyvių elgesio sukelti iškraipymai. Puikus to pavyzdys – įmonės „Gazprom“ elgesio Vidurio ir Rytų Europoje antimonopolinis tyrimas[footnoteRef:26]. [26:  Byla AT.39816 Gamintojų grandies dujų tiekimas Vidurio ir Rytų Europoje, žr. 2015 m.balandžio 22 d. dokumentą IP/15/4828, paskelbtą http://europa.eu/rapid/press-release_IP-15-4828_lt.htm. ] 

Užtikrinti, kad dominuojančią padėtį užimantys dujų tiekėjai laikytųsi taisyklių – „Gazprom“ tyrimas
Balandžio mėn. Europos Komisija bendrovei „Gazprom“ pateikė prieštaravimo pareiškimą, kuriame tvirtina, kad tam tikra jos verslo praktika Vidurio ir Rytų Europos dujų rinkose yra piktnaudžiavimas dominuojančia padėtimi rinkoje pažeidžiant ES antimonopolines taisykles. Dujos yra būtina prekė daugumos ES piliečių kasdieniame gyvenime ir Komisija laikosi preliminarios nuomonės, kad „Gazprom“ gali kliudyti konkurencijai dujų tiekimo rinkose aštuoniose Vidurio ir Rytų Europos valstybėse narėse (Bulgarijoje, Čekijoje, Estijoje, Vengrijoje, Latvijoje, Lietuvoje, Lenkijoje ir Slovakijoje). „Gazprom“ yra dominuojanti gamtinių dujų tiekėja tose šalyse: daugumoje jų šiai bendrovei priklauso daugiau kaip 50 % rinkos, o kai kuriais atvejais – iki 100 %.
Remdamasi savo tyrimu, Komisija laikosi preliminarios nuomonės, kad „Gazprom“ galbūt pažeidžia ES antimonopolines taisykles vykdydama bendrą Vidurio ir Rytų Europos dujų rinkų suskaldymo strategiją, pavyzdžiui, mažindama savo klientų gebėjimą perparduoti dujas į užsienį. Dėl to kai kuriose valstybėse narėse „Gazprom“ galėjo taikyti nesąžiningas kainas. „Gazprom“ taip pat galėjo piktnaudžiauti dominuojančia padėtimi rinkoje dujų tiekimą susiedama su reikalavimu didmeniniams klientams prisiimti nesusijusius įsipareigojimus dėl dujų perdavimo infrastruktūros.
Antimonopolinių teisės aktų vykdymo užtikrinimu siekiama sukurti bendrą energijos rinką, to taip pat siekiama suardant antikonkurencinio rinkos pasidalijimo susitarimus[footnoteRef:27] ir išsaugojant prieigą prie infrastruktūros. Prieiga prie infrastruktūros yra svarbi siekiant išvengti trukdymų patekti į rinką ir išlaikyti investavimo paskatas. Vienas iš svarbių veiksmų šioje srityje būtų kovo mėn. įmonei „Bulgarian Energy Holding“ (BEH), jos patronuojamajai dujų tiekimo įmonei „Bulgargaz“ ir jos patronuojamajai dujų infrastruktūros įmonei „Bulgartransgaz“ išsiųstas prieštaravimo pareiškimas[footnoteRef:28].  [27:  Žr., pavyzdžiui, bylą AT.39952 Elektros energijos biržos, 2014 m. kovo 5 d. Komisijos sprendimas, žr. dokumentą IP/14/215, paskelbtą http://europa.eu/rapid/press-release_IP-14-215_en.htm ]  [28:  Byla AT.39849 BEH dujos, žr. dokumentą IP/15/4651, paskelbtą http://europa.eu/rapid/press-release_IP-15-4651_en.htm.] 

BEH yra rinkoje įsitvirtinusi Bulgarijos valstybinė energetikos bendrovė. Ji yra vertikaliai integruota, t. y. BEH tiekia dujas, o jos patronuojamosioms bendrovėms priklauso arba jos kontroliuoja Bulgarijos dujų perdavimo vidaus tinklą, vienintelę Bulgarijos dujų saugyklą ir pagrindinio dujų įmporto į Bulgariją vamzdyno pajėgumą. Komisija yra susirūpinusi dėl to, kad bendrovė BEH ir jos patronuojamosios bendrovės galėjo piktnaudžiauti savo dominuojančia padėtimi Bulgarijos dujų rinkoje nesuteikdamos konkurentams prieigos prie infrastruktūros, kuri yra būtina siekiant sėkmingai konkuruoti šalies dujų tiekimo rinkoje. Toks elgesys pažeistų ES antimonopolines taisykles ir dėl to sumažėtų konkurencija rinkoje, o poveikį patiriantys vartotojai naudotųsi prastesniais rinkos rezultatais.
Komisija taip pat atliko atskirą antimonopolinį tyrimą dėl BEH elgesio nereguliuojamoje Bulgarijos didmeninėje elektros energijos rinkoje[footnoteRef:29]. Komisijai kilo susirūpinimas dėl to, kad BEH sudarė dirbtinių kliūčių tarp nacionalinių rinkų. Visų pirma, BEH parduodavo elektros energiją prekiautojams pagal sutartis, kurios drausdavo jiems perparduoti elektros energiją už Bulgarijos ribų. BEH pasiūlė pašalinti Komisijos nurodytas problemas įsteigiant nepriklausomą Bulgarijos elektros energijos biržą, kurioje elektros energija būtų galima prekiauti anonimiškai, be galimybės patikrinti, kur ji yra perparduodama. 2015 m. gruodžio 10 d. Komisija paskelbė BEH įsipareigojimus esant teisiškai privalomais. [29:  Byla AT.39767 BEH Elektros energija, žr. 2015 m. gruodžio 10 d. dokumentą IP/15/6289, paskelbtą http://europa.eu/rapid/press-release_IP-15-6289_en.htm ] 

Valstybės pagalbos kontrolė siekiant užtikrinti klimatui nekenkiančią ir atsparią energetikos rinką be nederamų konkurencijos iškraipymų
Prisidedant prie perėjimo prie ekologiškos ekonomikos dar vienas svarbus konkurencijos politikos aspektas yra užtikrinti, kad rinkos veiktų tinkamai ir kad vyriausybės parama, įskaitant paramą siekiant lengviau pereiti prie atsinaujinančiųjų energijos išteklių naudojimo, nesugriautų pusiausvyros.
Valstybės pagalbos energetikai ir aplinkosaugai gairėse[footnoteRef:30] Komisija skatina atsinaujinančiųjų energijos išteklių integraciją į rinką, nes tai padėtų išvengti konkurencijos iškraipymo. Nuo 2016 m. atsinaujinančiuosius išteklius naudojančios elektros energijos gamintojos turi parduoti savo elektrą tiesiogiai rinkoje. Valstybės parama gali būti teikiama tik kaip priemoka prie rinkos kainos. Be to, nuo 2017 m. valstybės narės turės teikti veiklos pagalbą taikydamos konkurencingą konkurso procedūrą. [30:  Komisijos komunikatas 2014–2020 m. Valstybės pagalbos aplinkos apsaugai ir energetikai gairės, OL C 200, 2014 6 28, paskelbtas http://eur-lex.europa.eu/legal-content/LT/TXT/?uri=CELEX:52014XC0628%2801%29. ] 

Gairės buvo parengtos siekiant prisidėti prie naujoviškų mažo anglies dioksido kiekio energijos technologijų įdiegimo rinkoje, kad rinkos nepakankamumo atveju būtų galima teikti valstybės pagalbą. Gairėse ES valstybės narės taip pat skatinamos bendradarbiauti tarpusavyje ir atsižvelgti į elektros energijos tiekimo iš kitų valstybių narių galimybes.
Be to, vykdant valstybės pagalbos kontrolę vertinamos nacionalinės elektros tiekimo užtikrinimo priemonės (vadinamieji pajėgumų mechanizmai) ir taip prisidedama prie sujungtos, integruotos ir saugios Europos energijos rinkos kūrimo.
Pajėgumo mechanizmų sektoriaus tyrimas siekiant energetikos sąjungos tikslų
Balandžio mėn. Komisija pradėjo valstybės pagalbos sektoriaus tyrimą siekdama surinkti informacijos apie esamus ar planuojamus pajėgumų mechanizmus, pvz., priemones, kurių ėmėsi valstybės narės, siekdamos užtikrinti, kad elektros energijos pasiūla atitiktų paklausą vidutinės trukmės ir ilguoju laikotarpiu. Sektoriaus tyrimu siekiama visų pirma įvertinti, ar tokios priemonės užtikrina elektros energijos tiekimo saugumą neiškreipdamos elektros energijos tiekėjų konkurencijos ir netrukdydamos tarpvalstybinei prekybai.
Šis sektoriaus tyrimas yra pirmasis pagal ES valstybės pagalbos taisykles vykdomas tyrimas ir apima tipinę grupę valstybių narių, kurios yra įdiegusius pajėgumų mechanizmus arba ketina tai padaryti, konkrečiai, Belgiją, Kroatiją, Daniją, Prancūziją, Vokietiją, Airiją, Italiją, Lenkiją, Portugaliją, Ispaniją ir Švediją. Nors vyriausybės turi teisėtą interesą užtikrinti pakankamą elektros energijos tiekimą, įgyvendinama konkurencijos politika, siekiant išvengti pertrūkių, turėtų būti užtikrinama, kad viešosiomis priemonėmis būtų remiamos investicijos į elektros energijos tiekimą, tos priemonės būtų suderintos su išmetamo anglies dioksido kiekio mažinimą skatinančiomis politikos priemonėmis, ir jas taikant nebūtų nepagrįstai suteikiamas pranašumas tam tikriems gamintojams ar technologijoms.
Siekiant išlaikyti Europą patrauklia vieta investuoti, vykdoma susijungimų energetikos sektoriuje kontrolė
Labai svarbu išvengti, kad tinklų pramonės šakose, pvz., energetikos sektoriuje, nesusidarytų rinkos struktūros, kurios kliudytų veiksmingai konkurencijai ir taip mažintų paskatas investuoti ir diegti naujoves. ES susijungimų kontrolė išliko veiksminga priemone siekiant išlaikyti ES energijos rinką atvirą ir užtikrinant, kad investicijos lemtų geresnius rinkos rezultatus ES įmonėms ir namų ūkiams.
Atlikusi nuodugnią apžvalgą ir labai artimai bendradarbiaudama su JAV Teisingumo ministerijos Konkurencijos priežiūros skyriumi, Komisija, remdamasi ES susijungimų reglamentu, patvirtino pasiūlymą, pagal kurį JAV įsisteigusi bendrovė „General Electric“ (GE) įsigyja Prancūzijos energijos įmonę „ALSTOM Energy“[footnoteRef:31]. Sandoris yra geras pavyzdys, kaip ES sukurtos technologijos gali klestėti ir pritraukti užsienio investicijas. [31:  Byla M.7278 General Electric / Alstom (Thermal power – Renewable power & Grid Business), 2015 m. rugsėjo 8 d. Komisijos sprendimas, paskelbtas http://ec.europa.eu/competition/elojade/isef/index.cfm?fuseaction=dsp_result.] 

Patvirtinimas suteiktas su sąlyga, kad „Alstom“ didelės galios dujų turbinų, kurios yra daugiausiai naudojamos dujomis kūrenamose elektrinėse, verslo pagrindiniai padaliniai bus perleisti bendrovei „Ansaldo“ Italijoje. Komisija buvo susirūpinusi, kad sudarius sandorį būtų pašalintas vienas iš pagrindinių GE pasaulinio lygmens konkurentų didelės galios dujų turbinų rinkoje, kurioje įmonė GE yra didžiausia gamintoja pasaulyje, o „Alstom“ – viena iš svarbiausių rinkos dalyvių pasaulyje. Tai nulemtų investicijų sumažėjimą ir didesnes kainas. GE pasiūlytais įsipareigojimais šios problemos yra pašalinamos. Be to, pažangi didelio galingumo dujų turbinų technologija yra itin svarbi siekiant įgyvendinti kovos su klimato kaita tikslus ir modernizuoti ES energijos tiekimą.
V. Siekiant stipresnės ir teisingesnės ES bendrosios rinkos
Intensyvėjančios globalizacijos laikais gilesnė ir teisingesnė bendroji rinka yra pagrindinis turtas siekiant sukurti tvirtesnę ES ekonomiką, kuri skatina darbo vietų kūrimą ir ekonomikos augimą. Dėl šios priežasties bendrosios rinkos integravimo pažanga yra viena svarbiausių Komisijos darbotvarkės temų. Komisijos tikslas – suteikti naujų galimybių piliečiams ir įmonėms, leidžiant asmenims, prekėms, paslaugoms ir kapitalui laisviau judėti bendrojoje rinkoje.
Didesnis apmokestinimo skaidrumas ir teisingos mokesčių naštos užtikrinimas visiems
Kad bendroji rinka veiktų visapusiškai, reikia, jog visi rinkos dalyviai (dideli ir maži, vietos ir pasauliniai) sąžiningai mokėtų jiems tenkančią mokesčių dalį. Todėl vienas iš pagrindinių J.-C. Junckerio vadovaujamos Komisijos  prioritetų yra kova su mokesčių slėpimu ir mokestiniu sukčiavimu – tai taip pat yra viena iš svarbiausių iniciatyvų siekiant ES bendrosios rinkos kūrimo pažangos.
Kovo mėn. Komisija pristatė mokesčių skaidrumo teisės aktų rinkinį[footnoteRef:32], kuriuo siekiama užtikrinti, kad valstybės narės turėtų informaciją, kuri joms reikalinga savo mokesčių bazėms apsaugoti ir imtis veiksmingų veiksmų bendrovių, kurios bando išvengti teisingos mokesčių naštos, atžvilgiu. Birželio mėn. šis teisės aktų rinkinys buvo papildytas Komisijos sąžiningo ir veiksmingo apmokestinimo veiksmų planu[footnoteRef:33]. Veiksmų plane pristatytos įvairios kovos su mokesčių vengimu, tvarių pajamų užtikrinimo ir bendrosios rinkos sustiprinimo įmonėms iniciatyvos. Įgyvendinus visas šias priemones, Europos Sąjungoje iš esmės pagerės įmonių pelno mokesčio aplinka: ji taps teisingesnė, veiksmingesnė ir palankesnė ekonomikos augimui. [32:  Žr. 2015 m.kovo 18 d. dokumentą IP/15/4610, paskelbtą http://europa.eu/rapid/press-release_IP-15-4610_lt.htm.]  [33:  Žr. 2015 m. birželio 17 d. dokumentą IP/15/5188, paskelbtą http://europa.eu/rapid/press-release_IP-15-5188_lt.htm] 

Sprendžiant šią problemą esminis vaidmuo tenka konkurencijos politikai. Po išsamių tyrimų, kurie buvo pradėti 2014 m. birželio mėn., Komisija padarė išvadą, kad Liuksemburgas ir Nyderlandai suteikė atrankiąsias mokesčių lengvatas (neteisėta pagal ES valstybės pagalbos taisykles) bendrovėms „Fiat Finance and Trade“[footnoteRef:34] ir „Starbucks“[footnoteRef:35]. Atitinkamų nacionalinių mokesčių administratorių priimtais sprendimais dėl mokesčių dirbtinai sumažinti abiejų šių bendrovių mokami mokesčiai[footnoteRef:36]. Pagal ES valstybės pagalbos taisykles sprendimuose dėl mokesčių negalima naudoti metodų (nesvarbu, kokio jie sudėtingumo), kuriais nustatomos ekonomiškai nepagrįstos sandorių kainos ir dėl kurių neteisingai perkeliamas pelnas, kad bendrovė mokėtų mažiau mokesčių. Tai suteiktų bendrovei nesąžiningą konkurencinį pranašumą kitų bendrovių (paprastai MVĮ) atžvilgiu, nes pastarosios, už naudojamas prekes ir paslaugas atsiskaitydamos rinkos kainomis, moka mokestį už savo faktinį pelną. [34:  Byla SA.38375 Įtariama pagalba FFT– Liuksemburgas, 2015 m. spalio 15 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_SA_38375. ]  [35:  Byla SA.38374 Įtariama pagalba „Starbucks“, 2015 m. spalio 21 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_SA_38374. ]  [36:  Žr. 2015 m. spalio 21 d. dokumentą IP/15/5880, paskelbtą http://europa.eu/rapid/press-release_IP-15-5188_lt.htm] 

Kova su nesąžiningomis mokesčių lengvatomis – sprendimai dėl „Starbucks“ ir „Fiat Finance & Trade“
Sprendimai dėl mokesčių yra visiškai teisėti. Tačiau „Starbucks“ ir „Fiat Finance & Trade“ bylose dviem sprendimais dėl mokesčių patvirtinti dirbtiniai ir sudėtingi metodai, kaip nustatyti bendrovių apmokestinamąjį pelną. Taikant tokius metodus nustatomos rinkos sąlygų neatitinkančias prekių ir paslaugų, kurias vienos kitoms parduoda grupių „Fiat“ ir „Starbucks“ bendrovės, kainos (vadinamosios sandorių kainos), todėl tokios kainos neatspindi ekonominės realybės.
ES valstybės pagalbos taisyklėse reikalaujama, kad nesuderinama valstybės pagalba būtų išieškota, siekiant sumažinti dėl tokios pagalbos atsiradusį konkurencijos iškraipymą. Dviejuose savo sprendimuose Komisija nustatė metodus, kaip apskaičiuoti nepagrįsto konkurencinio pranašumo, kurį yra įgijusios bendrovės „Fiat“ ir „Starbucks“, vertę, t. y. skirtumą tarp to, ką bendrovė sumokėjo, ir to, ką būtų turėjusi sumokėti, jei nebūtų priimtas sprendimas dėl mokesčių. Ši suma yra maždaug 20–30 mln. eurų tiek bendrovės „Fiat“, tiek bendrovės „Starbucks“ atveju, tačiau tikslias išieškotinas sumas nustatys Liuksemburgo ir Nyderlandų mokesčių administratoriai, taikydami Komisijos sprendimuose nustatytus metodus. Be to, bendrovės nebegalės pasinaudoti šiuose sprendimuose dėl mokesčių suteikta palankesne apmokestinimo tvarka.
Gruodžio mėn. Komisija pradėjo oficialų tyrimą dėl Liuksemburgo valstybės taikomos apmokestinimo tvarkos bendrovei „McDonald’s“[footnoteRef:37]. Komisijos išankstine nuomone, gali būti, kad Liuksemburgo valdžios institucijos atrankiniu būdu nukrypo nuo Liuksemburgo mokesčių įstatymo nuostatų ir Liuksemburgo bei JAV sutarties dėl dvigubo apmokestinimo ir taip suteikė bendrovei „McDonald’s“ pranašumo, kuriuo negalėjo pasinaudoti kitos bendrovės, kurių faktinė ir teisinė padėtis panaši. [37:  Byla SA.38945 Įtariama pagalba bendrovei „Mc Donald's“ – Liuksemburgas, 2015 gruodžio 3 d. Komisijos sprendimas pradėti oficialią tyrimo procedūrą, žr.dokumentą IP/15/6221, paskelbtą http://europa.eu/rapid/press-release_IP-15-6221_lt.htm. ] 

Komisija taip pat išreiškė susirūpinimą, kad sprendimai dėl mokesčių gali būti susiję su pagalba bendrovėms „Apple“ Airijoje[footnoteRef:38] ir „Amazon“ Liuksemburge[footnoteRef:39]. 2015 m. vasario mėn. pradėtas papildomas išsamus tyrimas dėl Belgijos perviršinio pelno mokesčio priėmimo praktikos[footnoteRef:40]. 2016 m. sausio 11 d. Komisija priėmė neigiamą sprendimą, kuriame nurodė susigrąžinti lėšas, ir daro išvadą, kad Belgijos pagal jos perviršinio pelno mokesčių sistemą suteiktos atrankinės mokesčių lengvatos yra neteisėtos pagal ES valstybės pagalbos taisykles ir nurodo jas išieškoti[footnoteRef:41]. Tuo pačiu Komisija toliau nagrinėja sprendimų dėl mokesčių praktiką visose ES valstybėse narėse[footnoteRef:42].  [38:  Byla SA.38373 Įtariama pagalba bendrovei „Apple“, paskelbta http://ec.europa.eu/competition/elojade/isef/case_details.cfm?proc_code=3_SA_38373. ]  [39:  Byla SA.38944 Tariama pagalba bendrovei „Amazon“, paskelbta http://ec.europa.eu/competition/elojade/isef/case_details.cfm?proc_code=3_SA_38944. ]  [40:  Byla SA.37667 Atleidimas nuo perviršinio pelno mokesčio Belgijoje, 2015 m. vasario 3 d. Komisijos sprendimas pradėti oficialią tyrimo procedūrą, žr. dokumentą IP/15/4080, paskelbtą http://europa.eu/rapid/press-release_IP-15-4080_en.htm. ]  [41:  Žr. 2016 m. sausio 11 d. dokumentą IP/16/42, paskelbtą http://europa.eu/rapid/press-release_IP-16-42_lt.htm.]  [42:  Žr. 2014 m. gruodžio 17 d. dokumentą IP/14/2742, paskelbtą http://europa.eu/rapid/press-release_IP-14-2742_en.htm.] 

Didesnių galių suteikimas ES nacionalinėms konkurencijos institucijoms, kad jos taptų veiksmingesnėmis vykdymo užtikrinimo institucijomis
Kitas svarbus aspektas siekiant sukurti iš tikrųjų vienodas sąlygas bendrovėms bendrojoje rinkoje yra užtikrinimas, kad įmonės galėtų kliautis tuo, kad ES konkurencijos taisyklės taikomos nuosekliai, nesvarbu kokioje valstybėje narėje jos vykdytų veiklą. Šiuo požiūriu nacionalinių konkurencijos institucijų vaidmuo yra labai svarbus. 2004 m. įsigaliojęs Reglamentas Nr. 1/2003[footnoteRef:43] pakeitė konkurencijos teisės aktų vykdymo užtikrinimo pobūdį, nes nacionalinėms konkurencijos institucijoms ir nacionaliniams teismams buvo suteiktas svarbus vaidmuo kartu su Komisija užtikrinti antimonopolinių taisyklių vykdymo užtikrinimą. ES konkurencijos taisyklės dabar taikomos tokiu mastu, kokio Komisija niekada nebūtų galėjusi pasiekti savarankiškai, be to,daug išsamiau ir veiksmingiau, nei būtų buvę įmanoma kitu atveju. [43:  2002 m. gruodžio 16 d. Tarybos Reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo, OL L 1, 2003 1 4, paskelbtas http://eur-lex.europa.eu/legal-content/LT/ALL/?uri=celex%3A32003R0001. ] 

2014 m. Komisijos komunikate „Antimonopolinių nuostatų vykdymo užtikrinimo pagal Reglamentą Nr. 1/2003 dešimtmetis“[footnoteRef:44] nustatytos kelios konkrečios veiksmų sritys siekiant padidinti nacionalinių konkurencijos institucijų vykdymo užtikrinimo įgaliojimus ir nacionalinių sistemų konvergenciją. Dabar Komisija svarsto, ar galima būtų dar labiau pagerinti nacionalinėms konkurencijos institucijoms pateiktą naudoti priemonių rinkinį. 2015 m. lapkričio mėn. Komisija pradėjo tikslines viešąsias konsultacijas, į kurias pakvietė plačiąją visuomenę ir suinteresuotuosius subjektus dalytis patirtimi ir teikti grįžtamąją informaciją apie galimus ES teisėkūros veiksmus siekiant dar labiau sustiprinti nacionalinių valdžios institucijų teisės aktų vykdymo užtikrinimą ir sankcijų priemones. [44:  2014 m. liepos 9 d. Komisijos komunikatas Europos Parlamentui ir Tarybai „Antimonopolinių nuostatų vykdymo užtikrinimo pagal Reglamentą Nr. 1/2003 dešimtmetis. Laimėjimai ir perspektyvos“, COM(2014) 453, paskelbtas http://eur-lex.europa.eu/legal-content/LT/TXT/?uri=CELEX%3A52014DC0453.] 

Dėl išardytų kartelinių susitarimų ES vartotojai įgyja daugiau galių
Sąžininga, skaidri ir atvira bendroji rinka yra naudinga ES įmonėms ir valstybių narių ekonomikai, o labiausiai – Europos piliečiams. Akivaizdus pavyzdys yra Europos Komisijos darbas siekiant užtikrinti kovos su karteliniais susitarimais teisės aktų vykdymą. Gerai veikiančioje bendrojoje rinkoje bendrovės skatinamos būti veiksmingesnėmis ir novatoriškesnėms nei jų konkurentės ir tai suteikia naudos ES vartotojams, nes jie gauna geresnius produktus mažesnėmis kainomis. Karteliniai susitarimai daro žalą vartotojams ir ekonomikai apskritai, nes kainas nustato ne rinka, o bendrovės.
Birželio mėn. Komisija skyrė iš viso daugiau kaip 115 mln. EUR baudą aštuoniems mažmeninei prekybai maistu skirtų pakavimo padėklų gamintojams ir dviem platintojams dėl to, kad jie dalyvavo mažiausiai viename iš penkių kartelinių susitarimų[footnoteRef:45]. Tie aštuoni gamintojai buvo „Huhtamäki“ (Suomija), „Nespak“ ir „Vitembal“ (Prancūzija), „Silver Plastics“ (Vokietija), „Coopbox“, „Magic Pack“ ir „Sirap-Gema“ (Italija) ir „Linpac“ (Jungtinė Karalystė), du platintojai – „Ovarpack“ (Portugalija) ir „Propack“ (Jungtinė Karalystė). [45:  Byla AT.39563 Mažmeninei prekybai maistu skirtos pakuotės, 2015 m. birželio 24 d.  Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=1_39563. ] 

Užuot konkuravusios, bendrovės, pažeisdamos ES antimonopolines taisykles, susitarė dėl polistirolo putų ir polipropileno standžiųjų padėklų kainų nustatymo ir klientų pasidalijimo ir taip padarė poveikį milijonams maistą perkančių vartotojų. Polistirolo putų ir polipropileno standieji padėklai yra naudojami pakuojant maisto produktus (pavyzdžiui, sūrį, mėsą, žuvį arba tortus), kurie yra parduodami parduotuvėse arba prekybos tinkluose.
Komisija taip pat skyrė iš viso 116 mln. EUR baudą aštuoniems optinių diskasukių tiekėjams dėl to, kad jie derino savo veiksmus dėl dviejų kompiuterių gamintojų – „Dell“ ir „Hewlett Packard“ – organizuotų viešųjų pirkimų konkursų[footnoteRef:46]. Bauda skirta šiems tiekėjams: „Philips“, „Lite-On“, jų bendrai įmonei „Philips & Lite-On Digital Solutions“, „Hitachi‑LG Data Storage“, „Toshiba Samsung Storage Technology“, „Sony“, „Sony Optiarc“ ir „Quanta Storage“. Nors karteliniai ryšiai buvo palaikomi už Europos ekonominės erdvės (EEE) ribų, karteliniai susitarimai buvo įgyvendinami pasauliniu lygiu, įskaitant EEE. [46:  Byla AT.39639 Optiniai diskasukiai, 2015 m. spalio 21 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=1_39639. ] 

Optiniai diskasukiai yra naudojami, pavyzdžiui, asmeniniuose kompiuteriuose, CD ir DVD grotuvuose ir vaizdo žaidimų pultuose, siekiant skaityti optiniuose diskuose (pavyzdžiui, CD, DVD arba „Blu-ray“) esančią informaciją arba ją ten įrašyti. Kartelinis susitarimas apėmė optinius diskasukius, skirtus staliniams kompiuteriams ir planšetiniams kompiuteriams. Siekiant užtikrinti tokio tipo rinkų konkurencingumą,  labai svarbu garantuoti sąžiningas kainas dabartiniams vartotojams ir novatoriškus produktus ateities vartotojams.
Kartelinių susitarimų išardymas yra tarsi užslėpto mokesčio, kurį turėjo mokėti milijonai nieko neįtariančių Europos vartotojų, panaikinimas. Be to, karteliniai susitarimai atima įmonėms paskatas diegti inovacijas ir tai labai apsunkina ES dinamiškumą ir būsimą augimą.
Finansinių paslaugų rinkų veikimo pagerinimas – konkurencijos politikos pokyčiai finansų ir mokėjimų sektoriuose
Komisija taip pat priėmė sprendimą dėl kartelinių susitarimų finansų sektoriuje, kuris yra viena iš Komisijos prioritetinių sričių siekiant sukurti sąžiningesnę ir labiau integruotą bendrąją rinką. Vasario mėn. Komisija skyrė maždaug 15 mln. EUR baudą JK įsisteigusiam tarpininkui ICAP, nes jis pažeidė ES antimonopolines taisykles palengvindamas kelių kartelinių susitarimų sudarymą jenos palūkanų normos išvestinių finansinių priemonių (angl. Yen interest rate derivatives, YIRD) sektoriuje[footnoteRef:47]. Dėl to 2013 m. gruodžio mėn., remiantis priimtu teismo sprendimu, baudos buvo skirtos keliems pagrindiniams bankams. [47:  Byla AT.39861 Jenos palūkanų normos išvestinės finansinės priemonės (YIRD), 2013 m. gruodžio 4 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=1_39861. ] 

YIRD tyrimas – tik vienas Komisijos pastangų kovoti su antikonkurencine praktika finansų rinkose pavyzdžių. Kitą svarbų pavyzdį galima pateikti iš mokėjimų sektoriaus. 2015 m. liepos mėn. Komisija nusiuntė prieštaravimo pareiškimą bendrovei „MasterCard“ dėl to, kad ji, kaip įtariama, padidino mokėjimo kortelėmis mokesčius ir taip padarė žalą ES vartotojams ir mažmenininkams[footnoteRef:48]. Mokėjimai kortele užima labai svarbią vietą bendrojoje rinkoje perkant šalies viduje ar užsienyje, taip pat internetu. Mokėjimai kortele sudaro daugiau kaip 40 % Europos vartotojų ir įmonių kasmet atliekamų mokėjimų ne grynaisiais pinigais. [48:  Byla AT.40049 „Mastercard II“, žr. 2015 m. liepos 9 d. dokumentą IP/15/5323, paskelbtą http://europa.eu/rapid/press-release_IP-15-5323_lt.htm.] 

Prieštaravimo pareiškime išdėstyta Komisijos preliminari nuomonė, kad „MasterCard“ taisyklėmis užkertamas kelias bankams taikyti mažesnius tarpbankinius mokesčius kitoje Europos ekonominės erdvės šalyje, kurioje tarpbankiniai mokesčiai yra mažesni, įsisteigusiems mažmenininkams. Todėl mažmenininkai negali pasinaudoti mažesniais mokesčiais kitose šalyse ir bankų tarpvalstybinė konkurencija gali būti ribojama pažeidžiant Europos antimonopolines taisykles. Prieštaravimo pareiškime taip pat teigiama, kad „MasterCard“ tarpbankiniai mokesčiai už operacijas Europos Sąjungoje naudojant kituose pasaulio regionuose išduotas „MasterCard“ korteles nustatyti dirbtinai pakėlus minimalų tarifą už šių operacijų tvarkymą, todėl pažeidžiamos ES antimonopolinės taisyklės.
Vienas iš dviejų dabartinio tyrimo klausimų yra susijęs su tarpregioniniais sandoriais, kuriems nėra taikomas 2015 m. balandžio mėn. priimtas Tarpbankinių mokesčių reglamentas[footnoteRef:49]. Remiantis beveik dešimties metų senumo antimonopoline teismo praktika, reglamentu mokėjimų sektoriuje apribojami tarpbankiniai mokesčiai už operacijas kortelėmis, kurios buvo išduotos ir yra naudojamos Europoje, taip suteikiant naudą vartotojams bei įmonėms ir skatinant augimą bei inovacijas. Kadangi kortelės yra dažniausiai naudojamas elektroninio mokėjimo būdas, šis reglamentas taip pat yra svarbi sudedamoji dalis siekiant užbaigti bendrosios skaitmeninės rinkos kūrimą. [49:  2015 m. balandžio 29 d. Europos Parlamento ir Tarybos reglamentas (ES) 2015/751 dėl tarpbankinių mokesčių už kortele grindžiamas mokėjimo operacijas, OL L 123, 2015 5 19, paskelbtas http://eur-lex.europa.eu/legal-content/LT/TXT/?uri=CELEX:32015R0751. ] 

Valstybės pagalbos taisyklės bankų sektoriuje – ekonomikos atsigavimo rėmimas ir konkurencijos iškraipymo mažinimas
Bankų sektoriuje vykdoma valstybės pagalbos kontrole buvo toliau ribojami konkurencijos iškraipymai ir užtikrinamos vienodos sąlygos, o kartu užtikrinama, kad mokesčių mokėtojų pinigai būtų naudojami tik tiek, kiek būtina. Be to, 2015 m. sausio mėn. įsigaliojo Bankų gaivinimo ir pertvarkymo direktyva (BGPD)[footnoteRef:50], nustatanti bankų ir didelių investicinių įmonių pertvarkymo visose valstybėse narėse taisykles. Valstybės pagalba, skirta žlungantiems bankams, apie kurią Komisijai buvo pranešta po 2015 m. sausio 1 d., gali būti suteikta tik tada, jei bankas yra pertvarkomas laikantis BGPD bei ES valstybės pagalbos taisyklių. [50:  2014 m. gegužės 15 d. Europos Parlamento ir Tarybos direktyva 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema, OL L 173, 2014 6 12, paskelbta 
http://eur-lex.europa.eu/legal-content/LT/TXT/?qid=1427289116879&uri=CELEX:32014L0059.] 

Lapkričio mėnesį Komisija nustatė, kad Banca delle Marche, Banca Popolare dell’Etruria e del Lazio, Cassa di Risparmio di Ferrara ir Cassa di Risparmio della Provincia di Chieti (kurių bendra dalis sudaro maždaug 1 % Italijos rinkos) pertvarkymo planai atitinka ES valstybės pagalbos taisykles[footnoteRef:51]. Keturiuose bankuose, kuriems jau nustatytas specialusis administravimas, Italijos bankas (Bank of Italy) pradėjo vykdyti pertvarkymą pagal BGPD. Komisija nustatė, kad Italijai nusprendus naudoti nacionalinį pertvarkymo fondą sumažėjo viešųjų lėšų panaudojimas ir visokeriopi konkurencijos iškraipymai dėl taikomų priemonių, tuo pačiu buvo išsaugotas finansinis stabilumas. [51:  Byla SA.39543„Banca delle Marche S.p.A.“ pertvarkymas, 2015 m. lapkričio 22 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_SA_39543; byla SA.41134 „Banca Popolare dell’Etruria e del Lazio - Soc. Coop.“ pertvarkymas, 2015 m. lapkričio 22 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_SA_41134; byla SA.41925 „Cassa di risparmio di Ferrara S.p.A.“ pertvarkymas, 2015 m. lapkričio 22 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_SA_41925; byla SA.43547 „Cassa di risparmio della Provincia di Chieti S.p.A.“ pertvarkymas, 2015 m. lapkričio 22 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_;
SA_43547.] 

Be to, valstybės pagalbos taisyklės buvo esminės sutvirtinant keturių didžiausių Graikijos bankų pastangas spręsti Europos banko priežiūros institucijos nustatytas kapitalo trūkumo problemas[footnoteRef:52]. Lapkričio–gruodžio mėn. laikotarpiu Komisija patvirtino valstybės pagalbos priemones, skirtas Piraeus Bank[footnoteRef:53] ir Graikijos valstybiniam bankui (National Bank of Greece)[footnoteRef:54] kapitalui atkurti. Bankai pateikė restruktūrizavimo planus, kuriais siekiama užtikrinti jų ilgalaikį gyvybingumą – tokiais tapę jie galės vėl sutelkti savo veiklą į paskolų teikimą Graikijos įmonėms ir paramą gaivinant Graikijos ekonomiką. [52:  Žr. https://www.bankingsupervision.europa.eu/press/pr/date/2015/html/sr151031.en.html.   ]  [53:  Byla SA.43364 2015 m. suteikta papildoma restruktūrizavimo pagalba bankui „Piraeus Bank“, 2015 m. lapkričio 29 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_SA_43364.    ]  [54:  Byla SA.43365 2015 m. suteikta papildoma restruktūrizavimo pagalba bankui „National Bank of Greece (NBG)“, 2015 m. gruodžio 4 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_SA_43365.   ] 

Komisija pagal Kipre įgyvendinamą ekonominio koregavimo programą taip pat užtikrina, kad būtų nuosekliai taikomos valstybės pagalbos taisyklės bankininkystės sektoriuje. Visų pirma, 2015 m. gruodžio mėn. Komisija nustatė, kad 175 mln. EUR kapitalo injekcija bankui „Cypriot Cooperative Central Bank Ltd“ ir jo patronuojamosioms bendrovėms atitinka ES valstybės pagalbos taisykles[footnoteRef:55]. Komisija padarė išvadą, kad banko įsipareigotos taikyti restruktūrizavimo priemonės turėtų sumažinti konkurencijos iškraipymus ir tuo pačiu užtikrinti kad bankas taptų gyvybingas ilgalaikiu laikotarpiu. [55:  Byla SA.43367 2015 m. suteikta papildoma restruktūrizavimo pagalba bankui „Cooperative Central Bank“, 2015 m. gruodžio 18 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_
SA_43367. ] 

Pasibaigus programos įgyvendinimo laikotarpiui Portugalijoje[footnoteRef:56] Komisija, remdamasi ES valstybės pagalbos taisyklėmis, patvirtino Portugalijos valstybės garantijų pratęsimą banko „Novo Banco“[footnoteRef:57] išleistoms obligacijoms ir valstybės pagalbos priemones, skirtas padengti finansavimo trūkumą po „Banif“[footnoteRef:58] pertvarkymo. Siūlomomis pagalbos priemonėmis buvo siekiama atitinkamai užtikrinti bankui „Novo Banco“ reikalingą likvidumą ir sudaryti sąlygas bankui „Banif“ tvarkingai pasitraukti iš rinkos siekiant išlaikyti Portugalijos bankų sektoriaus finansinį stabilumą. [56:  2014 m. birželio mėn. Portugalija sėkmingai užbaigė trejų metų ekonomikos koregavimo programą.]  [57:  Byla SA.43976 Banko „Banco Espirito Santo S.A. (Novo Banco S.A.)“ 2014 m. pertvarkymo dalinis pakeitimas, 2015 m. gruodžio 19 d. Komisijos sprendimas, paskelbtas http://ec.europa.eu/competition/elojade/isef/case_
details.cfm?proc_code=3_SA_43976. ]  [58:  Byla SA.43977 Banko „Banif - Banco Internacional do Funchal, S.A.“ pertvarkymas, 2015 m. gruodžio 21 d. Komisijos sprendimas, paskelbtas http://ec.europa.eu/competition/elojade/isef/case_details.cfm?proc_code=3_
SA_43977.] 

VI. Vaisingo tarptautinio bendradarbiavimo ir konstruktyvaus institucijų dialogo konkurencijos srityje skatinimas
Komisija, ypač už konkurenciją atsakinga Komisijos narė Margrethe Vestager, yra visapusiškai įsipareigojusi atvirai ir konstruktyviai aptarti konkurencijos problemas tarptautiniu lygiu ir su kitomis ES institucijomis.
Tarptautinio bendradarbiavimo su tradiciniais ir naujais ūkio subjektais aktyvinimas
Laipsniška pasaulio ekonomikos integracija reikšmingai paveikė konkurencijos teisės aktų vykdymo užtikrinimo institucijų darbą, nes globalizacija iš esmės reiškia tarpusavio priklausomybę. Per pastaruosius 25 metus taikomų konkurencijos sistemų skaičius išaugo: nuo maždaug 20-ies XX a. paskutiniame šimtmetyje iki 130-ies (apimančių 85 % pasaulio gyventojų) 2015 m. Nors didėjantis antimonopolinių agentūrų skaičius rodo, kad konkurencijos kultūra toliau plinta visame pasaulyje, Komisija taip pat deda pastangas su tuo susijusioms problemoms spręsti.
Šiuo tikslu Komisija aktyviai vykdo tarptautinį dvišalį ir daugiašalį bendradarbiavimą konkurencijos klausimais konkurencijos forumuose, pavyzdžiui, EBPO konkurencijos komitete, Jungtinių Tautų prekybos ir plėtros konferencijoje (UNCTAD) ir Tarptautiniame konkurencijos tinkle (TKT).
Kaip viena iš Tarptautinio konkurencijos tinklo pirmininkių Komisija prisidėjo prie Praktinio vadovo dėl tarptautinio bendradarbiavimo užtikrinant teisės aktų vykdymą susijungimų srityje, kuris buvo priimtas 2015 m., įgyvendinimo. Praktiniame vadove pateiktos tiesioginės ir konkrečiais atvejais pagrįstos rekomendacijos TKT nariams dėl to, kaip agentūros galėtų suderinti tvarkaraščius, keistis informacija ir bendradarbiauti turinio ir taisomųjų veiksmų klausimais, kad būtų išvengta neatitikimų.
Sėkmingas bendradarbiavimas vykdant susijungimų kontrolę 2015 m. taip pat apėmė dvišalius santykius. Spalio mėnesį Komisija ir Kinijos Liaudies Respublikos prekybos ministerija (toliau – KLR PM) pasirašė Bendradarbiavimo dėl susijungimų bylų peržiūros praktines rekomendacijas. Praktinės gairės padės užtikrinti didesnį skaidrumą, susijusį su diskusijų tarp Komisijos ir KLR PM tvarkaraščiu ir turiniu, o tai leis vykdyti veiksmingesnę, nuoseklesnę ir neprieštaringą peržiūrą tais atvejais, kai susijungimą turi įvertinti abi institucijos. Tai yra dar vienas ES ir Kinijos bendradarbiavimo elementas, papildantis techninio bendradarbiavimo veiklą, kuri dabar yra vystoma kaip specialios bendradarbiavimo programos (II ES ir Kinijos prekybos projektas[footnoteRef:59]) dalis. [59:  II ES ir Kinijos prekybos projektas.] 

Komisija tęsia darbą dėl konkurencijos ir valstybės pagalbos nuostatų įtraukimo į derybas dėl laisvosios prekybos susitarimų (LPS). 2015 m. didelė pažanga padaryta derinant konkurencijos nuostatas laisvosios prekybos susitarimuose su Japonija ir Vietnamu. Komisija taip pat padarė pažangą vykdydama derybas su JAV dėl Transatlantinės prekybos ir investicijų partnerystės susitarimo (TPIP), į kurį bus įtrauktas skyrius dėl konkurencijos. 
Struktūrinis dialogas su Europos Parlamentu
2015 m. Komisija sėkmingai tęsė savo darbinius santykius su Europos Parlamentu, visų pirma, Ekonomikos ir pinigų politikos (ECON) komitetu.
Vykdydama struktūrinį dialogą su Parlamentu, Europos Komisijos narė M. Vestager liepos  ir lapkričio mėnesiais apsilankė ECON komitete. Ji palankiai įvertino galimybę dalyvauti komitete ir bendradarbiauti su Parlamento nariais konstruktyviose diskusijose dėl konkurencijos politikos.  
Komisijos narė M. Vestager taip pat apsilankė ECON komiteto konkurencijos darbo grupėje balandį, o gegužės ir rugsėjo mėnesiais – Specialiajame sprendimų dėl mokesčių ir kitų panašaus pobūdžio ar poveikio priemonių komitete (TAXE). Birželio mėnesį ji lankėsi Žemės ūkio ir kaimo plėtros (AGRI) komitete, siekdama aptarti Rekomendacijų dėl bendrų pardavimų jautienos ir veršienos, alyvuogių aliejaus ir lauko kultūrų sektoriuose projektą.
Parlamento dalyvavimo konkurencijos politikos iniciatyvose didinimas
Paskelbusi Komunikatą „Antimonopolinių nuostatų vykdymo užtikrinimo pagal Reglamentą Nr. 1/2003 dešimtmetis“, Komisija svarsto, kaip suteikti nacionalinėms konkurencijos institucijoms daugiau galių, kad jos taptų veiksmingesnėmis ES antimonopolinių taisyklių laikymosi užtikrintojomis. ECON komitetas buvo informuotas apie 2015 m. lapkričio mėnesį pradėtas viešasias konsultacijas siekiant gauti grįžtamojo pobūdžio informaciją iš įvairių suinteresuotųjų šalių. Be to, Komisijos narė M. Vestager įsipareigojo skatinti Parlamentą visapusiškai įsitraukti į šią iniciatyvą tiek, kiek bus įmanoma atsižvelgiant į konkretų pasiūlymo turinį.
Tolesnis Konkurencijos GD ryšių su Europos Parlamentu stiprinimas
2015 m. liepos mėn. įvyko Konkurencijos GD organizuotas reguliarus informacinis seminaras ECON komiteto padėjėjams ir patarėjams politikos klausimais – seminare aptartos pagrindinės 2014 m. konkurencijos politikos ataskaitos temos. Be to, Konkurencijos GD pateikė bendrą informaciją apie valstybės pagalbos politiką ir procedūras TAXE specialiojo komiteto nariams ir susijusiems darbuotojams. 
Konkurencijos GD bendradarbiavo su Konkurencijos darbo grupe, kad parengtų 2015 m. gegužės mėnesį jau įvykusį seminarą dėl tarptautinio bendradarbiavimo užtikrinant konkurencijos teisės aktų vykdymą, taip pat dėl ES ir JAV santykių šioje srityje. Be to, naujai paskirtas Konkurencijos GD generalinis direktorius Johannesas Laitenbergeras tapo pirmuoju generaliniu direktoriumi, dalyvavusiu (2015 m. gruodžio mėn.) Parlamento darbo grupėje dėl konkurencijos politikos.
Konkurencijos GD koordinavo darbą, susijusį su Komisijos tarnybų parengtais atsakymais į 331 rašytinius Parlamento narių klausimus ir 7 peticijas.
Konkurencijos GD ryšiai su Europos ekonomikos ir socialinių reikalų komitetu (EESRK) ir Regionų komitetu (RK)
Komisija panešė EESRK ir Regionų komitetui apie pagrindines politikos iniciatyvas ir dalyvavo tyrimo grupių bei skyrių posėdžiuose. Atitinkamai, buvęs Konkurencijos GD generalinis direktorius Alexanderis Italianeris liepos 14 d. dalyvavo EESRK Bendrosios rinkos, gamybos ir vartojimo skyriaus posėdyje. Savo ruožtu, EESRK rugsėjo 16 d. ir gruodžio 9 d. paskelbtoje Konkurencijos politikos ataskaitoje pateikė nuomones dėl „Valstybės pagalbos įmonėms: Ar ji veiksminga ir efektyvi“ (nuomonė savo iniciatyva). Spalio 14 d. RK paskelbė nuomonę dėl Finansinių priemonių teritoriniam vystymuisi remti.

